VDSS sklep Psp 293/2013
Sodna praksa Višjega delovnega in socialnega sodišča, 2013-09-12

Edo Škrabec (preds.), Elizabeta Šajn Dolenc (poroč.), Jože Cepec

Tožba zoper izpodbijano dokončno odločbo toženca, vložena po izteku roka za tožbo (30 dni od vročitve odločbe), je prepozna, zato se zavrže.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom tožbo tožnice zavrglo.

Zoper sklep je pritožbo vložila tožnica, ker meni, da sodišče prve stopnje ni popolno in pravilno ugotovilo dejanskega stanja in je napačno zaključilo, da ne izpolnjuje pogojev za priznanje pravice do vdovske pokojnine od dneva moževe smrti. Ne strinja se z odločbo toženca št. ... z dne 6. 6. 2012, ker ji je s sklepom o dedovanju Temeljno sodišče v Banja Luki priznalo pravico do tistih neizplačanih pokojnin, ki jih njen mož ni mogel uveljaviti, ker je med postopkom umrl. Vse dokaze in fotokopije odločb je že predložila.

Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje na podlagi ugotovljenega dejanskega stanja pravilno odločilo, v postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

V 112. členu ZPP, ki se uporablja v skladu z 19. členom Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju ZDSS-1) je določeno, da če je vloga vezana na rok, se šteje, da je vložena pravočasno, če je izročena pristojnemu sodišču, preden se rok izteče. Če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljeno.

Po teh določbah se tako tožba šteje za pravočasno vloženo, če je pristojnemu sodišču vročena, ali na njegov naslov oddana priporočeno po pošti, preden se rok izteče.

Kot je pravilno ugotovilo sodišče prve stopnje, je v 72. členu ZDSS-1, enako pa je določeno v 171. členu Zakona o pokojninskem in invalidskem zavarovanju (Ur. l. RS, št. 96/2012, v nadaljevanju ZPIZ-2), da se tožba vloži v 30 dneh od vročitve dokončnega upravnega akta oziroma od vročitve odločbe, izdane na drugi stopnji.

Iz povratnice, priložene v upravnem spisu je razvidno, da je tožnica sklep toženca št. ... z dne 6. 6. 2012, izdanega na drugi stopnji, prejela 14. 8. 2012 tako, da se je 30 dnevni rok iztekel v četrtek 13. 9. 2012. To pomeni, da bi bila vložena tožba pravočasna, če bi 13. 9. 2012 prispela na sodišče oziroma, če bi bila tega dne priporočeno oddana na pošto na naslov sodišča.

Tožnica je zoper citirani sklep vložila tožbo, ki je na sodišče z navadno pošto prispela 6. 2. 2013. To pa je nedvomno po izteku 30 dnevnega roka in torej prepozno.

Tožbo, ki je na sodišče prispela po izteku 30 dnevnega roka, je sodišče prve stopnje utemeljeno v skladu z določbo 274. člena ZPP zavrglo, ne da bi jo obravnavalo vsebinsko. Zaradi neizpolnjene procesne predpostavke pravočasnosti, namreč za vsebinsko obravnavanje zadeve pogoji niso izpolnjeni. Iz tega razloga tudi pritožbene navedbe, ki se nanašajo na vsebinsko obravnavanje zadeve, to je, da tožnica izpolnjuje pogoje za priznanje pravice do vdovske pokojnine, ker ji je Temeljno sodišče v Banja Luki priznalo neizplačene pokojnine po pokojnem možu, ne morejo biti upoštevne, niti niso za pritožbeno rešitev zadeve relevantne.

Glede na vse obrazloženo je pritožbeno sodišče tožničino pritožbo kot neutemeljeno zavrnilo in potrdilo sklep sodišča prve stopnje.

ZPP člen 112, 274. ZDSS-1 člen 72. ZPIZ-2 člen 171.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.